Вайсковае супрацоўніцтва заўсёды было “святой каровай” беларуска- расійскай інтэграцыі, на падставе чаго журналісты і заходнія эксперты дазвалялі сабе сцвярджэнні, што беларускае войска з’яўляецца часткай расійскага. Адной з падставаў падобнага акрэслення з’яўляецца Адзіная рэгіянальная супрацьпаветраная сістэма, якая, паводле заяваў расійскіх вайскоўцаў, пачала працаваць у 2016 годзе. Сама дамова пра яе стварэнне была падпісаная яшчэ ў 2009 годзе і насамрэч не ўносіць нічога новага ў расійска-беларускае вайсковае супрацоўніцтва. Праўдападобна, што аб’ява пра функцыянаванне супрацьпаветранай сістэмы мае на мэце змякчыць адмову Беларусі размясціць на сваёй тэрыторыі расійскую вайсковую авіябазу.